CELEX: 32017D2355
Language: et
Date: 2017-12-14 00:00:00
Title: Komisjoni rakendusotsus (EL) 2017/2355, 14. detsember 2017, millega lubatakse vastavalt Euroopa Parlamendi ja nõukogu määrusele (EÜ) nr 258/97 lasta uuendtoiduna turule ultraviolettkiirgusega töödeldud seeni (teatavaks tehtud numbri C(2017) 8474 all)

16.12.2017   
            
            
               ET
            
            
               Euroopa Liidu Teataja
            
            
               L 336/52
            
         KOMISJONI RAKENDUSOTSUS (EL) 2017/2355,
   14. detsember 2017,
   millega lubatakse vastavalt Euroopa Parlamendi ja nõukogu määrusele (EÜ) nr 258/97 lasta uuendtoiduna turule ultraviolettkiirgusega töödeldud seeni
   
      
         (teatavaks tehtud numbri C(2017) 8474 all)
      
   
   (Ainult ingliskeelne tekst on autentne)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 27. jaanuari 1997. aasta määrust (EÜ) nr 258/97 uuendtoidu ja toidu uuendkoostisosade kohta, (1) eriti selle artiklit 7,
   ning arvestades järgmist:
   
               (1)
            
            
               10. juunil 2016 esitas ettevõtja Ekoidé AB Rootsi pädevale asutusele taotluse lasta määruse (EÜ) nr 258/97 artikli 1 lõike 2 punkti f tähenduses uuendtoiduna liidu turule ultraviolettkiirgusega töödeldud, suurendatud D2-vitamiini sisaldusega seened.
            
         
               (2)
            
            
               Rootsi pädev asutus esitas 27. veebruaril 2017 esialgse hindamisaruande. Kõnealuses aruandes jõuti järeldusele, et ultraviolettkiirgusega töödeldud, suurendatud D2-vitamiini sisaldusega seened vastavad määruse (EÜ) nr 258/97 artikli 3 lõikes 1 sätestatud uuendtoidu kriteeriumidele.
            
         
               (3)
            
            
               Komisjon edastas esmase hindamisaruande teistele liikmesriikidele 2. märtsil 2017.
            
         
               (4)
            
            
               Määruse (EÜ) nr 258/97 artikli 6 lõike 4 esimeses lõigus sätestatud 60-päevase ajavahemiku jooksul esitas mitu liikmesriiki põhjendatud vastuväiteid. Liikmesriigid ja komisjon jäid taotleja esitatud lisaselgitustega rahule.
            
         
               (5)
            
            
               Euroopa Parlamendi ja nõukogu määruse (EL) nr 1169/2011 (2) VI lisa A-osa punkti 1 kohaselt peab nimetus, mille all toodet müüakse, sisaldama andmeid või tuleb sellele lisada andmed toidu eritöötluse kohta, kui sellise info puudumine võiks tarbijat eksitada. Kuna tarbija ei eelda tavaliselt, et seeni oleks ultraviolettkiirgusega töödeldud, peab toote nimetus sisaldama teavet või tuleb sellele lisada teave sellise töötlemise kohta, et vältida tarbija eksitamist.
            
         
               (6)
            
            
               Käesoleva otsusega ette nähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Ultraviolettkiirgusega töödeldud, suurendatud D2-vitamiini sisaldusega seeni Agaricus bisporus, mida on kirjeldatud käesoleva otsuse lisas, võib lasta liidu turule uuendtoiduna.
   Artikkel 2
   Nimetus, mis kantakse käesoleva otsusega lubatud seente Agaricus bisporus (mida on D2-vitamiini sisalduse suurendamiseks töödeldud ultraviolettkiirgusega) märgistusele, on „ultraviolettkiirgusega töödeldud seened Agaricus bisporus“.
   Artikkel 3
   Käesolev otsus on adresseeritud ettevõtjale Ekoidé AB, Vårbruksgatan 67, 583 32 Linköping, Rootsi.
   
      Brüssel, 14. detsember 2017
      
         
            Komisjoni nimel
         
         
            komisjoni liige
         
         Vytenis ANDRIUKAITIS
      
   
   
      (1)  EÜT L 43, 14.2.1997, lk 1.
   
      (2)  Euroopa Parlamendi ja nõukogu 25. oktoobri 2011. aasta määrus (EL) nr 1169/2011, milles käsitletakse toidualase teabe esitamist tarbijatele ning millega muudetakse Euroopa Parlamendi ja nõukogu määrusi (EÜ) nr 1924/2006 ja (EÜ) nr 1925/2006 ning tunnistatakse kehtetuks komisjoni direktiiv 87/250/EMÜ, nõukogu direktiiv 90/496/EMÜ, komisjoni direktiiv 1999/10/EÜ, Euroopa Parlamendi ja nõukogu direktiiv 2000/13/EÜ, komisjoni direktiivid 2002/67/EÜ ja 2008/5/EÜ ning komisjoni määrus (EÜ) nr 608/2004 (ELT L 304, 22.11.2011, lk 18).
   
      LISA
      
         ULTRAVIOLETTKIIRGUSEGA TÖÖDELDUD, SUURENDATUD D2-VITAMIINI SISALDUSEGA SEENTE AGARICUS BISPORUS KIRJELDUS
      
      
         Kirjeldus/määratlus:
      
      kaubanduslikul eesmärgil kasvatatud ja korjatud seeni Agaricus bisporus, mille D2-vitamiini sisaldus on ≤ 10 μg / 100 g toorkaalu kohta, töödeldakse UV-kiirgusega.
      UV-B-kiirgus: ultraviolettkiirgus lainepikkusel 290–320 nm.
      
         Vitamiin D2:
      
      
                  Keemiline nimetus
               
               
                  (3β,5Z,7E)-22E,-9,10-sekoergosta-5,7,10(19),22-tetraeen-3-ool
               
            
                  Sünonüüm
               
               
                  ergokaltsiferool
               
            
                  CASi nr
               
               
                  50-14-6
               
            
                  Molekulmass
               
               
                  396,65 g/mol
               
            
         Sisaldus:
      
      D2-vitamiini sisaldus lõpptootes: 5–10 μg / 100g toorkaalu kohta säilivusaja möödumisel.